Søndag bliver en god dag for indehaveren af Storvorde Fitness, Glenn Holland. Fra søndag slipper han nemlig for at tjekke coronapas på alle, der benytter sig af faciliteterne hos Storvorde Fitness. - Det er mega fedt. Jeg kan slet ikke få smilet væk i dag, siger Glenn Holland. Han er den eneste ansat i sit eget fitnesscenter. Og da regeringen indførte krav om at tjekke alle for et gyldigt coronapas for at benytte fitnesscentre i Danmark, blev Glenn Holland pålagt en stor ekstra byrde, bare for at kunne holde dørene åben. - Jeg har haft 14 timers arbejde hver eneste dag i de seneste måneder, hvor jeg har skulle tjekke alle for et gyldigt coronapas, siger han og fortsætter: - Jeg kan ingenting gøre, fordi jeg hele tiden skal sidde ude ved døren, hvis der kommer nogen og banker på. Den 1. august ophæves kravet om coronapas for en lang række kulturinstitutioner som mindre teatre og biografer, forlystelsesparker og markeder - og altså også for fitnesscentre. - Først og fremmest betyder det, at jeg kan få noget energi igen, fordi jeg ikke skal være her i 14 timer hver dag. Men det betyder faktisk også, at jeg kan få lov at gøre de ting med forretningen, som faktisk hele tiden har været idéen, nemlig at tilbyde kost- og træningsplaner. Det har jeg ikke haft tid til, siden vi genåbnede, fordi kravet om coronapas skulle opfyldes, siger Glenn Holland. Afskaffelse af coronapas skaber både glæde og bekymringer Et smut længere nordpå ligger Nymarksminde Farmpark lige uden for Vodskov. Her er gæsterne også underlagt kravet om gyldigt coronapas for at få lov til at besøge parken. Og på trods af de ressourcer, det har krævet for indehaver, Ole Risager, har det været besværet værd. - Vi vil gerne gøre, så meget vi kan, for at sikre at vores gæster kan være her uden bekymringer om corona, siger han til TV2 Nord. Når kravet frafalder i morgen, vil han spare en ekstra mand, da man også ved Nymarksminde har haft en ansat til at tjekke alle gæster for coronapas. - Det er selvfølgelig rart for os, hvis man udelukkende ser på det fra et forretningsperspektiv. Men jeg er alligevel bekymret for, om det måske er dumt ikke at kræve coronapasset igennem hele sommersæsonen, siger Ole Risager, der også sidder i Aalborgs Byråd for DF. Coronapas betyder ikke alverden for dagens gæster Hos Nymarksminde Farmpark kan børnefamilier få oplevelser med geder, kaniner, grise og mange andre dyr, som dyreparken tilbyder. To af dagens gæster var Birthe Toft fra Aalborg, og hendes 3-årige barnebarn Marie. Og for Birthe Toft betyder kravet om gyldigt coronapas ikke alverden for trygheden i forbindelse med dagens besøg. - Coronapasset er en god påmindelse, der hele tiden husker os på, at vi stadig skal holde afstand, bruge sprit og passe på hinanden. Men jeg ville ikke være utryg ved at besøge stedet her i morgen, bare fordi, man ikke skulle vise coronapas, siger hun. En anden familie, der lørdag eftermiddag havde fundet vej til dyreparken udenfor Vodskov, var familien Todberg fra Nibe. Men heller ikke her, betyder kravet om coronapas særligt meget for trygheden. - Det er ikke så vigtigt for os. Vi er begge vaccineret, og vi passer stadig godt på, når vi er steder med mange mennesker, så det betyder ikke noget for vores tryghedsfornemmelse, om man skal vise coronapas eller ej, siger Sabrina Lykke Todberg. Tilbage blandt håndvægte og løbebånd i Storvorde Fitness gør Glenn Holland de mange vægte rene. Det er en af de daglige opgaver, han stadig kan udføre, samtidig med at agere coronavagt. Men i morgen bliver altså første dag for ham, hvor han kan sove længe, og det glæder både han og ikke mindst hans familie til. - Jeg glæder mig bare helt vildt til at hygge med børnene, og jeg ved, at de også glæder sig til at se mig derhjemme, i stedet for hele tiden nede i fitnesscenteret, siger Glenn Holland. Han har helt styr på, hvordan den normale hverdag skal startes. - I morgen skal jeg lave pandekager til børnene, og så skal vi bare hygge os.  vc

Opsummering:
Den 1. august bortfalder kravet om tjek af coronapas for en række kulturinstitutioner. Det gælder blandt andet de små teatre, forlystelsesparker, og udendørs kulturaktiviteter og ikke mindst for fitnesscentre.